

Nemzeti Tehetség Program NTP-TSZM-22-0123 sz. nyertes pályázatunk beszámolója.

TEHETSÉGGONDOZÓ ÉS HAGYOMÁNYŐRZŐ PROGRAM AZ ÚJRAHASZNOSÍTÁS JEGYÉBEN címmel a Nemzeti Tehetség Program keretében sikeresen pályáztunk, mellyel 2.000.000 forint támogatást nyertünk el. A tervezetthez képest korábban, már 2022 telén megkezdtük programunk megvalósítását. December 3-án és 10 -én tököli, szigetszentmártoni, szigetbecsei, makádi és ráckevei fiatal táncosok részvételével kezdtük el a visai táncok oktatását. A feladatra két kiváló szakembert kértünk fel Deffend Irén és Szappanos Tamás néptáncpedagógusok személyében. Ezt követően 2023. március 12-15 között bérelt autóbusszal, 27 tanulóval Visába látogattunk Kakuk Pál és Nagy Timea ráckevei néptáncpedagógusok vezetésével. 12-én este érkeztünk a falu egyetlen panziójába, ahol meleg vacsorával vártak minket. Másnap délelőtt „Néprajz óra terepen” címmel indult az első program. Gyalogosan nekivágtunk Szappanos Tomi „túravezetőnkkel” a környékbeli hegyeknek, hogy lássuk a vidéket, megértsük, hogy az adott természeti adottságok mellett hogyan éltek elődeink. Visszafelé bemehettünk Fodor Juliska néni portájára, ahol első kézből tanulmányozhattuk az „ökogazdálkodást”, azaz a helyiek önellátó, önfenntartó, újra hasznosító tevékenységeit. Ebéd után a helyi Kultúrotthonban folytattuk a gyakorlati tánctanulást Tamás vezetésével. 14-én reggel tánctanulással kezdtünk, majd ebéd után beszélgettünk helyi idős emberekkel, ezután Fodor „Répa” Feri bácsi látott vendégül az udvarán, ahol népviseleteket, szövést, fonást, hímzést tanulmányozhattunk. Később az autóbuszunkkal átmentünk Válaszútra, ahol a csodálatos Kallós Gyűjteményt tekinthettük meg tárlatvezetéssel. A tartalmas programot este mulatsággal zártuk, ahol a híres Palatkai Banda csak nekünk húzta a talpalávalót. Március 15-én reggel a helyiekkel együtt emlékeztünk a hősökre, majd haza indultunk. Június 11-én pedig Kakuk Pál és Nagy Timea irányításával átismételtük a tanultakat, délután pedig Pali bácsi tartott előadást a Kis-Duna élővilágáról.

****

